Aage Frandsen (SF), 2001-04-26:
Man kan ikke sige andet om forslaget end, at det er originalt.
Det er et ret usædvanligt forslag i forhold til så mange andre forslag, vi ser.
Men bare fordi det er originalt og nyt, synes vi alligevel ikke, det er godt.
Vi forstår forslaget sådan, at hvis afgifterne i Tyskland, f.eks. momsen eller andre afgifter, ligger lidt lavere end i Danmark, så skal man i Sønderjylland - jeg ved så ikke, om det er hele Sønderjylland, for man kunne nøjes med nogle få kilometer - lægge afgiften i forhold til de tyske afgifter.
Så ville de, der bor i Kolding og Ribe, synes, at det var underligt, ikke mindst de handlende, at der skulle være lavere afgifter nogle få kilometer syd for dem, og så ville de vel sige, jamen vi må også have en zone.
Så kan man lave en zone mere.
Det er jo sådan set det, man kan sige at man har i øjeblikket inden for EU.
Men at forestille sig, at man har det inden for et ret lille land som Danmark, synes jeg er lidt utænkeligt.
Det er det ene argument, og det er altså i forhold til, hvordan det overhovedet skulle kunne praktiseres.
Skatteministeren har nævnt en masse andre ting, som også giver praktiske vanskeligheder.
Det andet, jeg vil nævne, er, at hvis nu man så siger, at vi laver en billig zone i Sønderjylland, så er det jo ikke helt sikkert, at denne lave afgiftssats kommer forbrugerne til gode.
Det kunne jo også godt være, at den konkurrencemæssige situation ville gøre det sådan, at man måske alligevel ikke kunne komme så langt ned.
Vi ser i øjeblikket, at priserne i Sønderjylland og i det hele taget i Danmark er langt højere - set i forhold til, hvad afgifterne skulle tilsige - end de er i Tyskland.
Det er den undersøgelse, som er på vej fra Konkurrencestyrelsen - den har i hvert fald været omtalt i Jyllands-Posten - og forudsat at det er korrekt, så tyder det på, at det ikke kun er et spørgsmål om afgifter.
Det er også et spørgsmål om, hvordan man som halv- eller helmonopol sørger for at lægge priserne.
Hvad gør vi så i stedet?
Her er vores svar ikke, at man skal sige, at det her er alle tiders, nu skal afgifterne bare sættes ned, og nu mangler vi 1 mia. kr., måske mere.
Det er ikke lykkeligt, tværtimod er det rigtig skidt.
Det er skidt for statens økonomi, og det er også skidt, da forbruget formentlig vil stige.
Vi synes rent faktisk ikke, at det er nødvendigt at sætte ølprisen ned, for det vil betyde, at vi drikker flere øl.
Det er udmærket at drikke en øl, men man kan godt betale prisen for det.
Det samme gælder i høj grad spiritus.
Derfor synes vi, at den danske regering i højere grad, og det har vi også stillet forslag om i Folketinget, skulle tale med de andre EU-lande om, at man prøver at lave en aftale. Jeg ved godt, at vi ikke er enige med hr. Frank Dahlgaard, som er meget nationalt orienteret i det spørgsmål, men når det drejer sig om noget, som er klart grænseoverskridende, så synes jeg, at man skal tale om det og finde ud af det i fællesskab i EU, finde nogle minimumsregler ud fra nogle sundhedsmæssige betragtninger og også ud fra nogle provenumæsssige betragtninger.
Derfor kan vi ikke fra SF's side støtte forslaget, og jeg skal meddele, at Enhedslisten heller ikke kan støtte forslaget.